作者:韋應物
標題:答河南李士巽題香山寺
內容:洛都遊宦日，少年攜手行。投杯起芳席，總轡振華纓。關塞有佳氣，巖開伊水清。攀林憩佛寺，登高望都城。蹉跎二十載，世務各所營。茲賞長在夢，故人安得並。前歲守九江，恩詔赴鹹京。因途再登曆，山河屬晴明。寂寞僧侶少，蒼茫林木成。牆宇或崩剝，不見舊題名。舊遊況存歿，獨此淚交橫。交橫誰與同，書壁貽友生。今茲守吳郡，綿思方未平。子複經陳跡，一感我深情。遠蒙惻愴篇，中有金玉聲。反復終難答，金玉尚為輕。